Bordo vynas

Bordo vynas (Bordeaux) – prancūziškas vynas, pagamintas Bordo vyndarystės regione (Bordo miesto apylinkėse).

Kasmet pagaminama apie 700 mln. butelių Bordo vyno, jį gamina apie 9000 vyndarystės ūkių (vadinamų chateau – pilimi) ir ~13000 vynuogių augintojų. Bordo vynas skirstomas į 57 apeliacijas.

Bordo regione daugiausiai gaminamas raudonasis vynas, baltojo gaminama 6 kartus mažiau nei raudonojo.

 Klimatas ir geografija 
Bordeaux vyndarystės regionas yra pietvakarių Prancūzijoje, tai antras pagal dydį Prancūzijoje regionas (už jį didesnis tik Langedokas). Regionas išsidėstęs abipus Žirondos upės estuarijos bei palei Garonos ir Dordonės upes. Regione vyrauja jūrinis klimatas.

Bordeaux regiono sąlygos itin palankios vyndarystei. Regiono dirvožemių pagrindas yra kalkakmenis, dėl to dirvoje daug kalcio. Dirvožemis – žvyras, smėlis arba molis. Geriausias vynas gaminamas ūkiuose prie Žirondos upės, įsikūrusiuose ant sauso žvyro dirvožemio.

 Vynuogės 

Raudonasis Bordo vynas paprastai gaminamas iš keleto veislių vynuogių mišinio. Regione leidžiamos vynuogių veislės yra Cabernet Sauvignon, Cabernet Franc, Merlot, Petit Verdot, Malbec ir Carmenere (pastarosios dvi vartojamos labai retai ir mažais kiekiais). Kairiajame Žirondos estuarijos krante dominuoja Cabernet Sauvignon, o dešiniajame – Merlot ir Cabernet Franc.

Baltasis Bordo  vynas gaminamas iš Sauvignon Blanc, Semillon ir Muscadelle veislių vynuogių.

 Rūšys ir klasifikacija 
Bordeaux vyndarystės regionas skirstomas į subregionus pagal geografinę padėtį Žirondos estuarijos ir Dordonės upės atžvilgiu:
 kairysis krantas – Medoc ir Graves
 dešinysis krantas – Blaye ir Bourg, Saint-Émilion, Pomerol, Fronsac ir tarpupis L’Entre-Deux-Mers.

Kiekviename subregione išskiriama po keletą apeliacijų.

 Medoc 
Médoc regionas išsidėstės Žirondos estuarijos kairiajame krante, tęsiasi nuo jos žiočių į pietus. Regiono jūrinį klimatą švelnina gausūs spygliuočių miškai.

 Medoc (anksčiau vadintas Bas-Médoc, žemutiniu Médoc) – Dirva molinga. Paplitusios Merlot vynuogės.
 Haut-Médoc (aukštutinis Medoc) – Château Chasse-Spleen ir Château Poujeaux ūkių vynai klasifikuojami kaip aukščiausios kokybės (Cru Bourgeois Exceptionnels). Daugelis šio regiono miestelių turi atskiros apeliacijos statusą:
 Saint-Estèphe – dirva molinga drėgna. Šio regiono vynai rūgštesni ir mažiau kvapūs. Aukštos kokybės ūkiai (Deuxièmes Crus) – Château Cos d’Estournel ir Château Montrose.
 Pauillac – aukščiausiai virš jūros lygio iškilusi Medoc teritorija, dirva žvyringa. Istoriškai labiausiai paplitusios buvo Malbec vynuogės, ilgainiui jas pakeitė Cabernet Sauvignon. Regiono aukščiausios kokybės vynai (Premièrs Grands Crus) – Château Lafite-Rothschild, Château Latour ir Château Mouton Rothschild, daug klasifikuotų aukštos kokybės ūkių.
 Saint-Julien – klimatas minkštas, vynuogės gerai prisirpsta. Mažiausia, bet daugiausiai klasifikuotų ūkių turinti Medoc teritorija.
 Listrac-Médoc – žvyringa dirva ant plokščiakalnio. Vynas turi daug taninų, skonis sušvelnėja po ilgesnio brandinimo.
 Moulis-en-Médoc
 Margaux – piečiausia iš visų Medoc teritorijų. Dirvožemyje yra daugiausiai žvyro, todėl jis sausiausias. Šių vynų kokybė labai svyruoja priklausomai nuo metų. Regione yra 1 aukščiausios kategorijos (Premièrs Grands Crus) vyno ūkis – Château Margaux, bet daug kitų aukštos kokybės vyno ūkių.

 Graves 
Vyndarystės regionas į pietus nuo Medoc, šiaurėje ribojamas Garonos upės. Regionas pasižymi itin žvyringu dirvožemiu. XIV a. įkurtas Château Pape Clément ūkis laikomas pirmuoju, kurio pavadinime pavartotas žodis Château, vėliau tapęs kitų regionų ūkių pavadinimų dalimi.
 Graves
 Pessac-Léognan regionas – vynuogynai auga pramaišiui su pušynais. Dirvožemį sudaro žvyro terasos. Regionas turi 1 klasifikuotą aukščiausios kokybės (Premièrs Grands Crus) vyno ūkį – Château Haut-Brion.
 Cérons
Dvi Graves regiono apeliacijos garsios baltuoju desertiniu vynu, kuris gaminamas iš Sémillon, Sauvignon blanc ir Muscadelle veislių vynuogių, užsikrėtusių Botrytis cinerea grybeliu:
 Barsac
 Sauternes

 Blaye ir Bourg 
Regionas dešiniajame Žirondos estuarijos ir Dordonės upės krante, kur susilieja Dordonės ir Garonos upės. Tai vienas seniausių Bordeaux vyndarystės regionų. Daugiausiai auginamos Merlot vynuogės. Aplink Bourg miestą auginama nemažai Sauvignon blanc vynuogių putojančiam vynui gaminti.
 Blaye
 Côtes-de-Blaye
 Premières-côtes-de-Blaye
 Côtes-de-Bourg

 Saint-Émilion, Pomerol ir Fronsac 
Regionas dešiniajame Žirondos estuarijos ir Dordonės krante, aplink Liburno (Libourne) miestą.
 Saint-Émilion – klimatas drėgnas, dirva šalta, dominuoja Merlot ir Cabernet Franc vynuogės. Šio regiono vynai geriausią skonį įgyja po nelabai ilgo brandinimo (4-8 metai). Pačios aukščiausios kokybės vynais (Premiers Grands Crus Classés A) laikomi Château Ausone ir Château Cheval Blanc, dar 13 ūkių laikoma aukščiausios kokybės (Premiers Grands Crus Classés B). Dalis regiono vietovių turi savarankiškų apeliacijų statusą:
 Montagne-Saint-Émilion
 Saint-Georges-Saint-Émilion
 Lussac-Saint-Émilion 
 Puisseguin-Saint-Émilion
 Pomerol  – dirva žvyringa ir smėlėta. Regionas iki XX a. garsėjo tik baltuoju vynu. Raudonuosiuose vynuose didžiausią dalį sudaro Merlot vynuogės, jie laikomi švelniausiais ir mažiausiais taninų turinčiais iš visų Bordeaux raudonųjų vynų, Cabernet Franc vynuogės suteikia tamsią gilią spalvą, jie paprastai geriami jaunesni nei kiti Bordo vynai. Nors regiono ūkiai nėra klasifikuoti, Château Pétrus ūkio vynas laikomas prilygstančiu Premièrs Grands Crus.
 Lalande-de-Pomerol
 Fronsac
 Canon-Fronsac
 Néac
 Côtes-de-Castillon
 Bordeaux-Côtes-de-Franc

 Entre-Deux-Mers 
Regionas tarp Garonos ir Dordonės upių (prancūziškas pavadinimas pažodžiui reiškia „tarp dviejų jūrų“).
 Entre-Deux-Mers – viena didžiausių Bordeaux regiono apeliacijų, garsi baltuoju vynu. Dauguma šiame regione kilusių vynų, parduodamo bendriniais pavadinimais AC Bordeaux ir Bordeaux Superieur.
 Graves-de-Vayres 
 Premières-côtes-de-Bordeaux
 Cadillac
 Loupiac
 Sainte-Croix-du-Mont
 Haut-Benauge
 Côtes-de-Bordeaux-Saint-Macaire
 Sainte-Foy-Bordeaux

 Ūkių klasifikacija 

Konkretiems vydarystės ūkiams egzistuoja savita klasifikacija, sukurta 1855 m. imperatoriaus Napoleono III nurodymu, rengiantis pasaulinei parodai Paryžiuje. Pagal šią klasifikaciją, vydarystės ūkiai buvo suskirstyti į 5 kategorijas (cru) pagal kainą (tuo metu kaina buvo tapati vyno kokybei). Aukščiausia kategorija vadinama Premier Cru (pirmasis auginimas), žemiausia – Cinquième Cru (penktasis auginimas). Į šią klasifikaciją įtraukti ūkiai tai pažymi savo vyno etiketėse (pvz., Grand Cru Classé). Ši klasifikacija galioja iki šiol (nuo 1855 m. jai padarytas tik 1 pakeitimas), tačiau daugiausia apima tik Médoc regiono vynus. Pagal ją, geriausiais (Premier Cru) laikomi šių ūkių vynai:
 Château Lafite-Rothschild
 Château Margaux
 Château Latour
 Château Haut-Brion
 Château Mouton Rothschild (nuo 1973 m.)

Į 1855 m. klasifikaciją neįtrauktiems Medoc regiono ūkiams vertinti nuo 1932 m. sukurta nauja klasifikacija – Cru Bourgeois, joje geriausiai įvertinti vynai (Cru Bourgeois Exceptionnels) tiek kokybe, tiek kaina nenusileidžia 1855 m. klasifikacijos vynams.

Į 1855 m. klasifikaciją beveik neįtrauktų regionų (Saint-Émilion ir Graves) vynams sukurtos atskiros klasifikacijos: Saint-Émilion klasifikacija sukurta 1954 m. (nuolat peržiūrima, paskutinį kartą keista 2006 m.), o Graves – 1959 m. patvirtinta ministerijos dekretu.

Pomerol regiono ūkiai oficialios klasifikacijos neturi.

 Žymėjimai 
Bordo vyno etiketėje žymima tokia infomacija:
 Ūkio pavadinimas (pvz.,  Château Haut-Batailley)
 Ūkio klasifikacija (pvz., Grand Cru Classé en 1855). Gali būti nuoroda į 1855 m. klasifikaciją, arba į Cru Bourgeois klasifikaciją.
 Apeliacija (pvz., Appellation Pauilliac contrôlée). Pagal Prancūzijos įstatymų nustatytas Appellation d'origine contrôlée taisykles, vynuogės turi būti užaugintos nurodytame regione. Apeliacija yra viena iš svarbiausių nuorodų, parodančių, koks vynas yra butelyje. Pvz., Pauillac apeliacijos vynas yra raudonas, dažniausiai jame dominuoja Cabernet Sauvignon veislės vynuogės.
 Vyno išpilstymas ūkyje (pvz., Mis en Bouteille au Chateau), ar jį išpilstė vyno pirklys (négociant).
 Vynuogių derliaus metai (pvz., 2000).
 Alkoholio tūris (pvz., 13 %).

Kategorija:Prancūziškas vynas